ΚΑΝΟΝΙΣΜΟΣ (ΕΚ) αριθ. 2946/94 ΤΗΣ ΕΠΙΤΡΟΠΗΣ της 2ας Δεκεμβρίου 1994 για καθορισμό ορισμένων ενδεικτικών ποσοτήτων για την εισαγωγή μπανανών στην Κοινότητα για το πρώτο τρίμηνο του 1995

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΟΚ) αριθ. 404/93 του Συμβουλίου της 13ης Φεβρουαρίου 1993 περί κοινής οργανώσεως της αγοράς στον τομέα της μπανάνας (1), όπως τροποποιήθηκε από τον κανονισμό (ΕΚ) αριθ. 3518/93 της Επιτροπής (2), και ιδίως το άρθρο 20,

Εκτιμώντας:

ότι, στον κανονισμό (ΕΟΚ) αριθ. 1442/93 της Επιτροπής (3), όπως τροποποιήθηκε τελευταία από τον κανονισμό (ΕΚ) αριθ. 2444/94 (4), έχει προβλεφθεί, στο άρθρο 9 παράγραφος 1, ο καθορισμός των ενδεικτικών ποσοτήτων για την έκδοση των πιστοποιητικών εισαγωγής για κάθε τρίμηνο συναρτήσει των στοιχείων και των προβλέψεων όσον αφορά την κοινοτική αγορά, με βάση το προβλεπόμενο ισοζύγιο παραγωγής και κατανάλωσης της Κοινότητας καθώς και τις εισαγωγές και τις εξαγωγές, που αναφέρεται στο άρθρο 16 του κανονισμού (ΕΟΚ) αριθ. 404/93-

ότι η ανάλυση των σχετικών στοιχείων όσον αφορά, αφενός, τις ποσότητες των μπανανών που έχουν διατεθεί στο εμπόριο στην Κοινότητα το 1994 και, ειδικότερα, τις πραγματικές εισαγωγές, ιδίως, κατά τη διάρκεια του πρώτου τριμήνου 1994 και, αφετέρου, βάσει της χρησιμοποιήσεως ορισμένων πιστοποιητικών καθώς και των προοπτικών εφοδιασμού και καταναλώσεως της κοινοτικής αγοράς κατά τους πρώτους μήνες του 1995, οδηγούν στο να καθορισθεί, για το πρώτο τρίμηνο 1995, μια ενδεικτική ποσότητα από 570 000 τόνους για τον ικανοποιητικό εφοδιασμό της Κοινότητας-

ότι, έχοντας υπόψη τους ίδιους στόχους, πρέπει να καθορισθεί, αφενός, η επιτρεπομένη ποσότητα που προβλέπεται στο άρθρο 9 παράγραφος 1 του κανονισμού (ΕΟΚ) αριθ. 1442/93 την οποία επιχειρηματίας των κατηγοριών Α και Β μπορεί να ζητήσει για το πρώτο τρίμηνο του 1995 και, αφετέρου, οι ενδεικτικές ποσότητες που προβλέπονται στο άρθρο 14 παράγραφος 1 του ιδίου κανονισμού για την έκδοση των πιστοποιητικών εισαγωγής παραδοσιακών μπανανών που κατάγονται από τα κράτη της Αφρικής, της Καραϊβικής και του Ειρηνικού (ΑΚΕ)-

ότι οι διατάξεις του παρόντος κανονισμού πρέπει να αρχίσουν να ισχύουν αμέσως πριν από την περίοδο καταθέσεως των αιτήσεων χορηγήσεως πιστοποιητικού για το πρώτο τρίμηνο του 1995-

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης για τις Μπανάνες,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Οι ενδεικτικές ποσότητες που αναφέρονται στο άρθρο 9 παράγραφος 1 του κανονισμού (ΕΟΚ) αριθ. 1442/93 για την εισαγωγή μπανανών στην Κοινότητα, στα πλαίσια της δασμολογικής ποσοστώσεως που προβλέπεται στα άρθρα 18 και 19 του κανονισμού (ΕΟΚ) αριθ. 404/93, καθορίζονται για το πρώτο τρίμηνο του 1995 σε 570 000 τόνους.

Άρθρο 2

Η επιτρεπόμενη ποσότητα για κάθε επιχειρηματία των κατηγοριών Α και Β, για το πρώτο τρίμηνο 1995, που προβλέπεται στο άρθρο 9 παράγραφος 2 του κανονισμού (ΕΟΚ) αριθ. 1442/93, καθορίζεται στο 30 % της συνολικής ετήσιας ποσότητας η οποία του έχει χορηγηθεί σε εφαρμογή του άρθρου 6 δεύτερο εδάφιο του προαναφερθέντος κανονισμού.

Άρθρο 3

Οι ενδεικτικές ποσότητες που αναφέρονται στο άρθρο 14 παράγραφος 1 του κανονισμού (ΕΟΚ) αριθ. 1442/93, για την εισαγωγή παραδοσιακών μπανανών καταγωγής των κρατών ΑΚΕ, για το πρώτο τρίμηνο του 1995, καθορίζονται στο 30 % των παραδοσιακών ποσοτήτων που έχουν καθορισθεί για κάθε καταγωγή στο παράρτημα του κανονισμού (ΕΟΚ) αριθ. 404/93. .

Άρθρο 4

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 2 Δεκεμβρίου 1994.

Για την Επιτροπή

Rene STEICHEN

Μέλος της Επιτροπής

(1) ΕΕ αριθ. L 47 της 25. 2. 1993, σ. 1.

(2) ΕΕ αριθ. L 320 της 22. 12. 1993, σ. 15.

(3) ΕΕ αριθ. L 142 της 12. 6. 1993, σ. 6.

(4) ΕΕ αριθ. L 261 της 11. 10. 1994, σ. 3.